Vlinderblommign

De vlinderblommign (Fabaceae of Leguminosae) zyn e grôte familie  van blommeplantn in de orde Fabales mè 630 geslachtn en mêer of 18.860 sôortn.

't Zyn boomn, struukn en kruudachtige plantn die weireldwyd vôornkommn. De vuuf grotste geslachtn zyn Astragalus (mêer of  2.000 sôortn), Acacia (mêer of 1.000), Indigofera (round de 700 sôortn), Crotalaria (round  de 700) en Mimosa (round de 500).
De blommn hen e kelke van 5 vrystoande bladjes en e krône van vuuf bladjes, woavan dat er twêe hêlegans, en d' andere allêne an de voet mè mekoar vergroeid zyn. De blomkrône bestoat uut drie dêeln: de vlagge, twi zweirdn en e kiel. De vruchtn wordn peuln genoemd en bestoan in verschillige vormen. 

De familie is van grôot economisch belang in de landbouw, mè plantn die e bronne zyn van eiwittn in de voedienge, lyk bôonn (Phaseolus), erreweetn (Pisum sativum), soja (Glycine max), pinda's (Arachis hypogaea) en kaliesje (Glycyrrhiza glabra).